CELEX: 22013D0026
Language: bg
Date: 2013-02-01 00:00:00
Title: Решение на Съвместния комитет на ЕИП № 26/2013 от 1 февруари 2013 година за изменение на приложение XX (Околна среда) към Споразумението за ЕИП

30.5.2013   
            
            
               BG
            
            
               Официален вестник на Европейския съюз
            
            
               L 144/32
            
         РЕШЕНИЕ НА СЪВМЕСТНИЯ КОМИТЕТ НА ЕИП
   № 26/2013
   от 1 февруари 2013 година
   за изменение на приложение XX (Околна среда) към Споразумението за ЕИП
   СЪВМЕСТНИЯТ КОМИТЕТ НА ЕИП,
   като взе предвид Споразумението за Европейското икономическо пространство („Споразумението за ЕИП“), и по-специално член 98 от него,
   като има предвид, че:
   
               (1)
            
            
               Регламент (ЕО) № 1102/2008 на Европейския парламент и на Съвета от 22 октомври 2008 г. относно забраната за износ на метален живак и някои живачни съединения и смеси и безопасното съхранение на метален живак (1) следва да бъде включен в Споразумението за ЕИП.
            
         
               (2)
            
            
               Регламент (ЕО) № 1102/2008 следва да се чете, като се взема под внимание фактът, че търговията с трети държави не попада в обхвата на Споразумението за ЕИП, и поради това разпоредбите на Регламента за забрана на износа на живак не се прилагат за държавите от ЕАСТ. Въпреки това, тъй като разпоредбите относно живака като отпадък са от значение за ЕИП, държавите от ЕАСТ ще си сътрудничат, за да гарантират, че забраната за износ е ефективна.
            
         
               (3)
            
            
               Ето защо приложение XX към Споразумението за ЕИП следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   След точка 22 (Директива 96/59/ЕО на Съвета) от приложение XX към Споразумението за ЕИП се добавя следната точка:
   
               „22а.
            
            
               
                  32008 R 1102: Регламент (ЕО) № 1102/2008 на Европейския парламент и на Съвета от 22 октомври 2008 г. относно забраната за износ на метален живак и някои живачни съединения и смеси и безопасното съхранение на метален живак (ОВ L 304, 14.11.2008 г., стр. 75).
               За целите на настоящото споразумение разпоредбите на регламента се тълкуват със следните адаптации:
               
                           а)
                        
                        
                           Член 1 да се чете:
                           „Разрешава се износът на метален живак (Hg, CAS RN 7439-97-6), руда цинобър, живачен (I) хлорид (Hg2Cl2, CAS RN 10112-91-1), живачен (II) оксид (HgO, CAS RN 21908-53-2) и смеси на метален живак с други вещества, включително живачни сплави, с концентрация на живак най-малко 95 % от тегловната маса (w/w) от страна на ЕС за държавите от ЕАСТ и обратно, както и между държавите от ЕАСТ.
                           Това следва да стане, без да се засягат по-строгите забрани за внос или износ, съществуващи в държавата от ЕАСТ по време на включването на този регламент в Споразумението за ЕИП.
                           Държавите от ЕАСТ следва да предприемат ефективни мерки, за да гарантират, че живак и живачни съединения и смеси, посочени в първа алинея, не се изнасят от ЕС за трета държава чрез държава от ЕАСТ. Същото се отнася и до смесването на метален живак с други вещества единствено с цел износ на метален живак от ЕС за трета държава чрез държава от ЕАСТ. Това не се отнася за износа на съставките, посочени в първа алинея, за научни изследвания и разработки, медицински или аналитични цели.“
                        
                     
                           б)
                        
                        
                           Член 9 не се прилага по отношение на държавите от ЕАСТ.“
                        
                     
         Член 2
   Текстовете на Регламент (ЕО) № 1102/2008 на исландски и норвежки език, които ще бъдат публикувани в притурката за ЕИП към Официален вестник на Европейския съюз, са автентични.
   Член 3
   Настоящото решение влиза в сила на 2 февруари 2013 г., при условие че са внесени всички нотификации, предвидени в член 103, параграф 1 от Споразумението за ЕИП (2).
   Член 4
   Настоящото решение се публикува в раздела за ЕИП и в притурката за ЕИП към Официален вестник на Европейския съюз.
   
   
      Съставено в Брюксел на 1 февруари 2013 година.
      
         
            За Съвместния комитет на ЕИП
         
         
            Председател
         
         Gianluca GRIPPA
      
   
   
      (1)  ОВ L 304, 14.11.2008 г., стр. 75.
   
      (2)  Без отбелязани конституционни изисквания.